送林公似有之宰古田  其二
作者：王邁
朝代：宋

paragraphs: 孤士脫選階，如出百丈塹。
舉員必及格，桂籍始一占。
宰邑非不榮，吏塵豈宜厭。
平生學愛心，小試乃可驗。
今時邑大夫，不軫閻閭念。
非財不經營，所欲須屬饜。
創第要高華，買姬求美艷。
驕色肆頡頏，嚴科行聚斂。
攫肉比饑鷹，噬膚如獰獫。
但規己豐腴，皇恤民亡阽。
吁嗟饕餮徒，信是搢紳忝。
中人易轉移，習俗多薰染。
林君最高明，百行無一欠。
俗然君不然，白璧絕瑕玷。
狂生作此詩，未病投鍼砭。
愛助極拳拳，苦語忘其僭。